

Han gik næsten aldrig nogen steder uden sin bærbare computer. Da politiet ved middagstid 5. juni sidste år bankede på hans dør, stak han af. Han nåede ikke at få sko på, men spænede af sted på strømpesokker. Det eneste, han fik med på flugten, var den bærbare pc. Da betjente erklærede ham anholdt i Thomas Laubs Gade på Østerbro i København, havde han computeren under den ene arm.

Siden den dag har den nu 21-årige it-konsulent siddet varetægtsfængslet i Arresthuset i Ringsted, adskilt fra sin Lenovo Thinkpad-computer. Den har ligget foran Københavns Politis efterforskere og Rigspolitiets teknikere. De har kæmpet for at trænge ind i den krypterede computer. Forgæves. Selv har den it-kyndige ikke villet udlevere adgangskoder, ligesom han har nægtet at udtale sig til politiet om sagen i samfulde 15 måneder.